**Koncertek, meseelőadások, játékpark és kreatív foglalkozások sora várja a kicsiket a Müpában gyereknapon!**

**Május utolsó vasárnapjára XXL méretűre növekszik a családok kedvenc programsorozata, a Cifra Palota, hogy kül- és beltéren is számos ingyenes programmal, foglalkozással várja azokat, akik „vattacukor-élmények” helyett aktívan, tartalmasan szeretnék eltölteni ezt a napot.**

Ha vasárnap, akkor a Müpában a gyerekeké a terep! A minden héten megrendezett Cifra Palota idején gyerekzsivajtól visszhangoznak a falak, hiszen a ház összes sarkában különleges izgalmak várják a Müpa-látogatók legifjabb generációját. **Május 28-án** pedig megsokszorozódik az élmény: gyereknap alkalmából a Cifra Palota – és vele együtt a programok száma is – többszörösére növekszik, koncertek, meseelőadások, játékpark és kreatív foglalkozások várják az egész családot!

A színpompás programok már 10 órakor megkezdődnek: a szabadtéri **zenés színpadon** táncra hív Marék Veronika kedvelt karaktere, **Boribon**, rakoncátlan melódiákat igyekszik ráncba szedni a veterán Cifra Palota-fellépő, a **Búgócsiga** **Zenede**, a **Cimbaliband** balkáni és népi ritmusokat forral zenei „boszorkánykonyhájában”, a **Daniel** **Speer** **Brass** a legnépszerűbb mesedallamokkal készül – nevéhez híven természetesen rézfúvósverzióban –, a sort pedig a **Superar** koncertje zárja.

A mesés kalandokat kedvelőknek az Átrium felé érdemes majd venni az irányt, itt ugyanis a közkedvelt játékos gyerekfoglalkozás, a **Kerekítő Tippentő** után a **Sanyi, Én és a gyerekek** népdalokkal, fakanálbábokkal, tánccal és sok nevetéssel teli interaktív meséje veszi kezdetét, majd a **Pereputty** **bábegyüttessel** közösen indulhatnak a gyerekek *Bebek juhász kincsének* keresésére. A **Csod-Állatos mesék** ezúttal a pökhendi süni történetéről szólnak, míg a napot a **Napra-Forgó táncház**zal és egy kiadós tánccal zárhatjuk. A Fesztivál Színházba egy igazi szupersztár érkezik: *Mary Poppins,* a gyerekirodalom felejthetetlen dadusa, akinek a táskája feneketlen, a modora pedig mindig kifogástalan, és aki ezúttal a kizárólag gyerekekből álló **Veresi Balett** előadásában toppan a színpadra.

A Müpa előtti téren szinte minden négyzetcentiméteren élményekkel készülünk: ismét beindul a **népi kosaras hinta**, a **kemencés** **parasztudvar**ban a kenyérsütés csodájával ismerkedhetnek a kicsik, a legbátrabbak a Sárkányvárban és a Hétpróbás játékokkal tehetik próbára ügyességüket, a játékparkban a patkódobástól a csirkepofozóig számtalan **mókás** **játékot** próbálhatnak ki, de emellett tucatnyi **logikai** és **ügyességi** **játék** is várja a gyerekeket, a kerekesszékes akadálypálya és a látássérültséget szimuláló, **érzékenyítő** **játékok** pedig az érzelmi intelligenciát és az empátiát fejlesztik. A házban egész nap zajló **kreatív** **foglalkozások** résztvevői rongybabát, szélforgót, illatzsákot, de akár papírsárkányt vagy újrahasznosított anyagokból hangszert is készíthetnek, amiket ott helyben ki is próbálhatnak, a legkisebbek– és szüleik – pedig ölelős-dalolós foglalkozásokon vehetnek részt az Üvegteremben.

**Cifra Palota XXL - Gyermeknap**

*Interaktív családi programok*

**2023. május 28.** vasárnap 10:00 — 15:00

*Előcsarnok, Zászlótér, Üvegterem, Fesztivál Színház, Kültér, Lépcsőterem, Átrium (Előcsarnok)*

További információk: <https://bit.ly/44x2gV5>

Az esemény Facebook-oldala: <https://www.facebook.com/events/3398535997131305>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa kommunikáció  
E-mail: [sajto@mupa.hu](mailto:sajto@mupa.hu)